“อินเดีย” จ่อนำเข้า “น้ำมันปาล์ม” นิวไฮรอบ 4 ปี รับบริโภคพุ่ง
“อินเดีย” เผยอาจจะนำเข้าน้ำมันปาล์มเพิ่มขึ้น 16% นิวไฮรอบ 4 ปี อยู่ที่ 9.71 ล้านตัน เนื่องจากการบริโภคที่คาดว่าจะพุ่งขึ้น หลังจากหดตัวมา 2 ปี รวมถึงการล็อกดาวน์ในช่วงการแพร่ระบาดของโรคโควิด-19
“อินเดีย” เผยอาจจะนำเข้าน้ำมันปาล์มเพิ่มขึ้น 16% นิวไฮรอบ 4 ปี อยู่ที่ 9.71 ล้านตัน เนื่องจากการบริโภคที่คาดว่าจะพุ่งขึ้น หลังจากหดตัวมา 2 ปี รวมถึงการล็อกดาวน์ในช่วงการแพร่ระบาดของโรคโควิด-19
7 มี.ค. 2566

ผู้สื่อข่าวรายงานว่า เจ้าหน้าที่ระดับสูงของอินเดียเปิดเผยกับรอยเตอร์ในวันนี้ (7 มี.ค.66) ว่า อินเดียอาจนำเข้าน้ำมันปาล์มเพิ่มขึ้น 16% ในปี 2565/66 สู่ระดับสูงสุดในรอบ 4 ปี อยู่ที่ 9.17 ล้านตัน เนื่องจากการบริโภคที่คาดว่าจะพุ่งขึ้น หลังจากหดตัวมา 2 ปี เนื่องมาจากการล็อกดาวน์ในช่วงการแพร่ระบาดของโรคโควิด-19
โดยปริมาณการซื้อที่สูงขึ้นของอินเดียซึ่งเป็นผู้นำเข้าน้ำมันพืชรายใหญ่ที่สุดของโลก อาจหนุนสัญญาซื้อขายน้ำมันปาล์มล่วงหน้า ซึ่งมีการซื้อขายใกล้ระดับสูงสุดในรอบ 4 เดือน
ด้าน นายสุธาการ์ เดไซ ประธานสมาคมผู้ผลิตน้ำมันพืชแห่งอินเดียกล่าวว่า การบริโภคลดลงเป็นเวลา 2 ปีติดต่อกัน เนื่องจากโรคโควิด-19 และในปีนี้จะดีดตัวขึ้นประมาณ 5% เนื่องจากการผ่อนคลายข้อจำกัด และราคาถูกลง อีกทั้งการบริโภคที่เพิ่มขึ้นจะถูกเติมเต็มด้วยการนำเข้าน้ำมันปาล์มที่สูงขึ้น ซึ่งมีราคาถูกกว่าน้ำมันถั่วเหลืองและน้ำมันเมล็ดทานตะวัน
ด้านผู้ค้าได้ประเมินว่า การนำเข้าน้ำมันปาล์มของอินเดียในช่วง 4 เดือนแรกของปี 2565/66 ซึ่งเริ่มตั้งแต่วันที่ 1 พ.ย. 2565 พุ่งขึ้น 74% จากปีที่แล้ว เป็น 3.67 ล้านตัน
โดยอินเดียนำเข้าน้ำมันปาล์มจากอินโดนีเซีย มาเลเซีย และไทยเป็นหลัก ขณะที่นำเข้าน้ำมันถั่วเหลืองและน้ำมันเมล็ดดอกทานตะวันจากอาร์เจนตินา, บราซิล, รัสเซีย และยูเครน โดยการนำเข้าน้ำมันพืชสุทธิอาจพุ่งแตะระดับ 14.38 ล้านตันในปีนี้ จากระดับ 14.07 ล้านตันในปีที่แล้ว
สำหรับการนำเข้าน้ำมันถั่วเหลืองอาจร่วงลงสู่ระดับ 3.16 ล้านตัน จากระดับ 4.05 ล้านตัน ส่วนการนำเข้าน้ำมันเมล็ดดอกทานตะวันอาจเพิ่มสูงขึ้นสู่ระดับ 2 ล้านตัน จากระดับ 1.93 ล้านตัน